**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO**

**ŠVIETIMO SKYRIUS**

**ATASKAITA**

**DĖL švietimo pagalbos organizavimo ir prieinamumo situacijos klaipėdos miesto bendrojo ugdymo mokyklose**

2019 m. balandžio 18 d. Nr. ŠV2-5

Klaipėda

Vadovaudamasi Klaipėdos miesto savivaldybės administracijos Ugdymo ir kultūros departamento Švietimo skyriaus valstybės tarnautojos vyr. specialistės A. Dragašienės 2019 metais numatyta užduotimi, išanalizuotas švietimo pagalbos organizavimas ir prieinamumas Klaipėdos miesto bendrojo ugdymo mokyklose. Klaipėdos miesto savivaldybės administracijos direktorius 2018 m. gruodžio 14 d. įsakymu Nr. AD1-2929 „Dėl darbo grupės sudarymo“ patvirtino darbo grupę švietimo pagalbos veiklos organizavimo ir finansavimo situacijai įvertinti Klaipėdos miesto švietimo įstaigose. Siekiant tinkamai išanalizuoti švietimo pagalbos organizavimą atlikta visų Klaipėdos miesto bendrojo ugdymo mokyklose dirbančių psichologų, specialiųjų pedagogų, logopedų, socialinių pedagogų, taip pat ikimokyklinio ugdymo įstaigose dirbančių logopedų apklausa, siekiant išsiaiškinti švietimo pagalbos organizavimo problemas bei galimus jų sprendimo būdus. Minėta darbo grupė, kurioje dalyvavo Nijolė Laužikienė, Klaipėdos miesto savivaldybės administracijos Ugdymo ir kultūros departamento direktorė, Vida Brazienė, Klaipėdos miesto savivaldybės administracijos Ugdymo ir kultūros departamento Planavimo ir analizės skyriaus vyriausioji specialistė, Jolanta Ceplienė, Klaipėdos miesto savivaldybės administracijos Ugdymo ir kultūros departamento Planavimo ir analizės skyriaus vedėja; Aušra Dragašienė, Klaipėdos miesto savivaldybės administracijos Ugdymo ir kultūros departamento Švietimo skyriaus vyriausioji specialistė; Edita Kučinskienė, Klaipėdos miesto savivaldybės administracijos tarpinstitucinio bendradarbiavimo koordinatorė, Daiva Marozienė, Klaipėdos Simono Dacho progimnazijos direktorė, Laima Prižgintienė, Klaipėdos miesto savivaldybės administracijos Ugdymo ir kultūros departamento Švietimo skyriaus vedėja, Areta Skukauskienė, Klaipėdos miesto socialinių pedagogų metodinio būrelio pirmininkė. Darbo grupės nariai organizavo tris susitikimus, kuriuose buvo analizuota švietimo pagalbos organizavimo ir prieinamumo situacija Klaipėdos miesto bendrojo ugdymo įstaigose.

Psichologų, specialiųjų pedagogų, logopedų, socialinių pedagogų ir logopedų, dirbančių ikimokyklinio ugdymo įstaigose, metodinių būrelių pirmininkai apklausė elektroniniu būdu visus švietimo įstaigų pagalbos mokiniui specialistus. Minėtų metodinių būrelių pirmininkai pateikė apibendrintas problemas ir jas pristatė minėtoje darbo grupėje.

Socialiniai pedagogai aiškinosi, dėl, jų nuomone, per didelio socialinių pedagogų darbo krūvio, mokyklų vadovų jiems skiriamų įpareigojimų ne pagal tiesiogines jų funkcijas, aiškintasi dėl apmokėjimo socialiniams pedagogams už papildomus darbus, kalbėtasi apie socialinių pedagogų papildomų etatų įsteigimą. Analizuota, ar socialiniams pedagogams gali būti skiriamas apmokėjimas už kenksmingas darbo sąlygas, dirbant su socialines rizikas patiriančiomis šeimomis, aptarta socialinių pedagogų gaunama alga, socialinių darbuotojų ir socialinių pedagogų, dirbančių mokykloje, bendradarbiavimas.

Darbo grupės nariai analizavo švietimo įstaigų (gimnazijos, progimnazijos) socialinių pedagogų pareigybės aprašus, parengtus pagal Lietuvos Respublikos švietimo ir mokslo ministro 2016 m. lapkričio 2 d. įsakymą Nr.V-V-951 „Dėl mokyklos socialinio pedagogo pareigybės aprašo patvirtinimo“ ir Lietuvos Respublikos švietimo ir mokslo ministro 2016 m. lapkričio 2 d. įsakymą Nr.V-950 „Dėl socialinės pedagoginės pagalbos teikimo vaikui ir mokiniui tvarkos aprašo patvirtinimo. Diskutuota dėl pavaduojamos pamokos turinio ir apmokėjimo; analizuoti, koks šiuo metu mokomas atlygis už darbą socialiniams pedagogams bei kitiems švietimo pagalbos specialistams, lėšų poreikis 2020 metams švietimo specialistų finansavimui; organizuotas socialinių darbuotojų ir socialinių pedagogų susitikimas dėl tarpinstitucinio bendradarbiavimo gerinimo.

Psichologus, dirbančius bendrojo ugdymo mokyklose, tenkina darbo sąlygos: kabinetuose dirbama po vieną, mokyklų vadovai nekviečia pavaduoti mokytojų, neskiriami budėjimai mokykloje, priedas mokamas, skiriamos priemonės darbui. Planuojant veiklas, atsižvelgiama į psichologo veiklos planą, jiems skiriamos premijos už gerą darbą kalendorinių metų pabaigoje. Tačiau yra švietimo įstaigų vadovų, kurie iki šiol neinformavo psichologus apie pasikeitusias darbo apmokėjimo sąlygas, skiriamus koeficientus. Kai kuriose švietimo įstaigose psichologai budi mokyklų valgyklose.

Analizuojant bendrojo ugdymo mokyklose dirbančių specialiųjų pedagogų, logopedų problemas, kalbėta apie didėjantį specialiųjų ugdymosi poreikių turinčių mokinių skaičių (pvz., mokosi virš 50 tokių mokinių, tačiau skirtas vienas specialiojo pedagogo etatas), apie įstaigų vadovų draudimą šiems specialistams dirbti 1,5 etato ta pačia pareigybe, kai yra pagalbos specialistų trūkumas. Kai kuriose bendrojo ugdymo mokyklose įsteigtos priešmokyklinio ugdymo grupės, todėl padidėjo mokinių skaičius, tačiau pagalbos specialistų etatų skaičius liko toks pat. Įstaigose neatsižvelgiama į tai, kad mokiniai, turintys didelių ir labai didelių specialiųjų ugdymosi poreikių, būtų prilyginami dviem mokiniams klasėje. Mokyklos administracijos neorganizuoja seminarų, paskaitų, skirtų mokyklos pedagogams, tėvams, specialiojo ugdymo klausimais. Iš šių pagalbos specialistų reikalaujama kiekybės, o ne kokybės (sudėtinga skirti pakankamai dėmesio, laiko pamokoje keliems specialiųjų ugdymosi poreikių mokiniams, ypač kai jie iš skirtingų klasių, turintys elgesio, emocijų sutrikimų, negebantys dirbti savarankiškai), trūksta metodinių priemonių, skirtų specialiųjų ugdymosi poreikių turinčių mokinių mokymui, daugelis norimą literatūrą ar kitas priemones įsigyja savo lėšomis. Mokyklų administracijos neorganizuoja mokymų, o jei vykstama kitur į kvalifikacijos kėlimo kursus, mokyklų administracijos nelinkusios juos apmokėti.

Ikimokyklinėse įstaigose dirbantys logopedai pristatė šių logopedų pateiktas problemas: logopedo pagalbą lopšeliuose-darželiuose bei mokyklose-darželiuose gauna ne visi vaikai (dėl didelio kiekio vaikų su kalbos ir komunikacijos sutrikimais); padidėjo vaikų skaičius su vidutiniais, dideliais specialiaisiais ugdymosi poreikiais, todėl mažiau laiko lieka tiesioginiam logopedo darbui su vaikais, turinčiais fonologinius ir fonetinius sutrikimus (kuriems nustatyti nedideli specialieji ugdymosi poreikiai). Įstaigose būtų tikslinga įvesti specialiojo pedagogo etatus. Logopedai  dažnai susiduria su pedagogų nenoru bendradarbiauti. Ikimokyklinių įstaigų grupių mokytojai turi nemažai tiesioginių savo darbo funkcijų, todėl dažnai pritaikytų programų rašymas skiriamas tik logopedui. Nėra susitarta dėl bendrų reikalavimų pritaikytoms programoms ir jų rašymo tvarkos. Vis dar lieka problema logopedų darbas vasaros mėnesiais, kai logopedų prašoma dirbti grupėse vietoje grupės mokytojos, o ne atliekant logopedo darbą. Kai kurie logopedai turi nusiskundimų ir dėl to, kad reikia, atsižvelgiant į įstaigos planus, dalyvauti renginiuose, vaidinti, rengti šventes, puošti patalpas. Taip atimamas laikas, skirtas darbui su vaikais. Vaikų buvimas lauke, muzikiniai užsiėmimai, sporto užsiėmimai tampa prioritetiniais, logopedo užsiėmimams lieka tik tarpeliai tarp šių veiklų. Dar ne visi logopedai turi (nesuteikiama) kompiuterio, reikalingo tiesioginiam darbui. Jo reikėtų individualiam logopedo darbui bei dokumentacijos pildymui, papildomų rekomendacijų ruošimui ir panašiai. Nekontaktines valandas vadovai reikalauja išbūti įstaigoje (norėtųsi jas išnaudoti kitai veiklai), skiriasi logopedų apmokėjimas skirtingose įstaigose dirbant tą patį darbą. Dėl šios priežasties logopedai jaučiasi diskriminuojami ir neįvertinti.

Analizuotas mokytojų padėjėjų teikiamos pagalbos efektyvumas ir reikalingumas.

Išvados:

1. Bendrojo ugdymo mokyklose ir ikimokyklinio ugdymo įstaigose mokiniams teikiama psichologinė pagalba, socialinė pedagoginė pagalba, specialioji pedagoginė ir specialioji pagalba, kurią teikia įvairūs specialistai: psichologai, socialiniai pedagogai, specialieji pedagogai, logopedai, mokytojų padėjėjai, o esant poreikiui – tiflopedagogai, surdopedagogai.
2. Švietimo įstaigose daugėja vaikų, turinčių specialiųjų ugdymosi poreikių skaičius, tačiau specialistų, teikiančių tokiems vaikams pagalbą, skaičius nedidėja. Kiekviena įstaiga, įvertinusi realų poreikį, gali kreiptis į Savivaldybės administraciją dėl pareigybių skaičiaus padidinimo.
3. Socialiniams pedagogams nėra teisinio pagrindo mokėti priedus, kadangi jų pareigybė nėra priskiriama prie darbuotojų, kurių darbas yra susijęs su padidinta rizika.
4. Vertinti socialinių pedagogų pareigybės aprašai atitinka teisės aktų reikalavimus.

5. Šiuo metu padidinti socialinių pedagogų specialistų etatų skaičiaus nėra būtinybės.

6. Specialiojo pedagogo etatus skirti šiuo metu netikslinga, nes ikimokyklinio ugdymo įstaigose nėra tokio vaikų skaičiaus, kuriems būtų reikalinga teikti specialiojo pedagogo pagalbą.

Rekomendacijos:

1. Švietimo įstaigų vadovams:

1.1. peržiūrėti švietimo įstaigų socialinių pedagogų ir kitų švietimo pagalbos specialistų pareigybių aprašus;

1.2. supažindinti psichologus ir kitus darbuotojus su pasikeitusiais teisės aktais, reglamentuojančiais darbo apmokėjimą, ir pakeistomis darbo sutartimis;

1.3. spręsti pagalbą teikiančių specialistų aprūpinimo metodikomis, kitomis priemonėmis, reikalingomis kokybiškų paslaugų teikimui;

1.4. ikimokyklinėse įstaigose sudaryti logopedus aprūpinti kompiuteriais

1. Švietimo skyriaus specialistams direktorių pasitarimo metu aptarti šiuos klausimus:

2.1. dėl švietimo pagalbos specialistų darbo organizavimo, pamokų pavadavimo, budėjimo, dalyvavimo organizuojant renginius ir renginiuose, tikslingo kvalifikacijos kėlimo ir apmokėjimo galimybių;

2.2. dėl socialinių pedagogų bendradarbiavimo su socialiniais darbuotojais;

2.3. dėl numatytos galimybės kreiptis į Savivaldybės administracijos direktorių dėl švietimo pagalbos specialistų papildomų etatų skyrimo, pagrindžiant poreikį ir įvertinus įstaigos finansines galimybes.

Vyr. specialistė Aušra Dragašienė